CELEX: 32022D0033
Language: sk
Date: 2022-01-10 00:00:00
Title: Vykonávacie rozhodnutie Komisie (EÚ) 2022/33 z 10. januára 2022, ktorým sa zrušuje vykonávacie rozhodnutie (EÚ) 2021/2021 o určitých núdzových opatreniach v súvislosti s africkým morom ošípaných v Nemecku [oznámené pod číslom C(2022) 155] (Iba nemecké znenie je autentické) (Text s významom pre EHP)

12.1.2022   
               
               
                  SK
               
               
                  Úradný vestník Európskej únie
               
               
                  L 7/17
               
            
         VYKONÁVACIE ROZHODNUTIE KOMISIE (EÚ) 2022/33
         z 10. januára 2022,
         ktorým sa zrušuje vykonávacie rozhodnutie (EÚ) 2021/2021 o určitých núdzových opatreniach v súvislosti s africkým morom ošípaných v Nemecku
         
            
               [oznámené pod číslom C(2022) 155]
            
         
         (Iba nemecké znenie je autentické)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/429 z 9. marca 2016 o prenosných chorobách zvierat a zmene a zrušení určitých aktov v oblasti zdravia zvierat („právna úprava v oblasti zdravia zvierat“) (1), a najmä na jeho článok 259 ods. 1,
         keďže:
         
                     (1)
                  
                  
                     Africký mor ošípaných je infekčná vírusová choroba, ktorá postihuje držané a voľne žijúce ošípané a môže mať závažný vplyv na dotknutú populáciu zvierat a ziskovosť chovu, keďže môže narušiť premiestňovanie zásielok uvedených zvierat a produktov z nich v rámci Únie a vývoz do tretích krajín.
                  
               
                     (2)
                  
                  
                     V prípade výskytu ohniska afrického moru ošípaných u držaných ošípaných existuje vážne riziko šírenia uvedenej choroby do iných zariadení pre držané ošípané.
                  
               
                     (3)
                  
                  
                     Delegovaným nariadením Komisie 2020/687 (2) sa dopĺňajú pravidlá kontroly chorôb zo zoznamu uvedených v článku 9 ods. 1 písm. a), b) a c) nariadenia (EÚ) 2016/429 a vymedzených ako choroby kategórie A, B a C vo vykonávacom nariadení Komisie (EÚ) 2018/1882 (3). Konkrétne v článkoch 21 a 22 delegovaného nariadenia (EÚ) 2020/687 sa stanovuje zriadenie reštrikčného pásma v prípade výskytu ohniska choroby kategórie A vrátane afrického moru ošípaných a určité opatrenia, ktoré sa v ňom majú uplatňovať. Okrem toho sa v článku 21 ods. 1 uvedeného delegovaného nariadenia stanovuje, že reštrikčné pásmo má zahŕňať ochranné pásmo, pásmo dohľadu a v prípade potreby ďalšie reštrikčné pásma okolo ochranných pásiem a pásiem dohľadu alebo v ich blízkosti.
                  
               
                     (4)
                  
                  
                     V nadväznosti na výskyt ohniska afrického moru ošípaných u držaných ošípaných v spolkovej krajine Meklenbursko-Predpomoransko v Nemecku, ktorý bol potvrdený 15. novembra 2021, a na informácie poskytnuté uvedenou spolkovou krajinou o situácii týkajúcej sa tejto choroby na jej území bolo prijaté vykonávacie rozhodnutie Komisie (EÚ) 2021/2021 (4). Podľa uvedeného vykonávacieho rozhodnutia má Nemecko zabezpečiť, aby reštrikčné pásmo, v ktorom sa uplatňujú opatrenia pre ochranné pásma a pásma dohľadu stanovené v delegovanom nariadení (EÚ) 2020/687, zahŕňalo aspoň oblasti uvedené v prílohe k uvedenému vykonávaciemu rozhodnutiu. Uvedené vykonávacie rozhodnutie sa uplatňuje do 15. februára 2022.
                  
               
                     (5)
                  
                  
                     Na konci decembra 2021 Nemecko informovalo Komisiu o súčasnej priaznivej situácii v súvislosti s africkým morom ošípaných u držaných ošípaných v reštrikčnom pásme v spolkovej krajine Meklenbursko-Predpomoransko a o tom, že opatrenia týkajúce sa ochranných pásiem a pásiem dohľadu boli riadne vykonané v súlade s delegovaným nariadením (EÚ) 2020/687 s cieľom zabrániť ďalšiemu šíreniu uvedenej choroby.
                  
               
                     (6)
                  
                  
                     Vzhľadom na súčasnú priaznivú situáciu v súvislosti s africkým morom ošípaných u držaných ošípaných v spolkovej krajine Meklenbursko-Predpomoransko a na opatrenia, ktoré Nemecko riadne vykonáva, a s cieľom predísť akémukoľvek zbytočnému narušeniu obchodu je vhodné zrušiť vykonávacie rozhodnutie (EÚ) 2021/2021 s účinnosťou od 15. januára 2022.
                  
               
                     (7)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO ROZHODNUTIE:
         
            Článok 1
            Vykonávacie rozhodnutie (EÚ) 2021/2021 sa zrušuje s účinnosťou od 15. januára 2022.
         
         
            Článok 2
            Toto rozhodnutie je určené Spolkovej republike Nemecko.
         
         
            V Bruseli 10. januára 2022
            
               
                  Za Komisiu
               
               Stella KYRIAKIDES
               
                  členka Komisie
               
            
         
         
            (1)  Ú. v. EÚ L 84, 31.3.2016, s. 1.
         
            (2)  Delegované nariadenie Komisie (EÚ) 2020/687 zo 17. decembra 2019, ktorým sa dopĺňa nariadenie Európskeho parlamentu a Rady (EÚ) 2016/429, pokiaľ ide o pravidlá prevencie a kontroly určitých chorôb zo zoznamu (Ú. v. EÚ L 174, 3.6.2020, s. 64).
         
            (3)  Vykonávacie nariadenie Komisie (EÚ) 2018/1882 z 3. decembra 2018 o uplatňovaní niektorých pravidiel prevencie a kontroly chorôb na kategórie chorôb zo zoznamu a o vytvorení zoznamu druhov a skupín druhov predstavujúcich značné riziko šírenia uvedených chorôb zo zoznamu (Ú. v. EÚ L 308, 4.12.2018, s. 21).
         
            (4)  Vykonávacie rozhodnutie Komisie (EÚ) 2021/2021 z 18. novembra 2021 o určitých núdzových opatreniach v súvislosti s africkým morom ošípaných v Nemecku (Ú. v. EÚ L 413, 19.11.2021 s. 34).